Κοινή Θέση (ΕΚ) αριθ. 23/2003

που καθορίστηκε από το Συμβούλιο στις 17 Μαρτίου 2003

για την έκδοση της οδηγίας 2003/.../ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση της οδηγίας 86/609/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς

(2003/C 113 E/04)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Στις 23 Μαρτίου 1998 το Συμβούλιο εξέδωσε την απόφαση 1999/575/ΕΚ για την εκ μέρους της Κοινότητας σύναψη της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς(4) (καλούμενη εφεξής η "σύμβαση").

(2) Μέσο εφαρμογής της ως άνω σύμβασης αποτελεί η οδηγία 86/609/ΕΟΚ(5) του Συμβουλίου η οποία περιλαμβάνει τους ίδιους στόχους με τη σύμβαση.

(3) Το παράρτημα II της οδηγίας 86/609/ΕΟΚ που περιλαμβάνει κατευθυντήριες γραμμές όσον αφορά τη στέγαση και την φροντίδα των ζώων ενσωματώνει το προσάρτημα Α της σύμβασης. Οι διατάξεις που περιέχονται στο προσάρτημα Α της σύμβασης και στα παραρτήματα της εν λόγω οδηγίας είναι τεχνικού χαρακτήρα.

(4) Απαιτείται να εξασφαλιστεί η συνέπεια των παραρτημάτων της οδηγίας 86/609/ΕΟΚ προς τις πλέον πρόσφατες επιστημονικές και τεχνικές εξελίξεις και αποτελέσματα της έρευνας στους καλυπτόμενους τομείς. Επί του παρόντος, οι αλλαγές στα παραρτήματα μπορούν να εγκριθούν μόνο με τη χρονοβόρα διαδικασία συναπόφασης με αποτέλεσμα το περιεχόμενό τους να υστερεί έναντι των πλέον προσφάτων εξελίξεων στον τομέα αυτόν.

(5) Τα απαιτούμενα μέτρα για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(6) Ως εκ τούτου, η οδηγία 86/609/ΕΟΚ θα πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στην οδηγία 86/609/ΕΟΚ, παρεμβάλλονται τα ακόλουθα άρθρα:

"Άρθρο 24α

Τα απαιτούμενα μέτρα για την εφαρμογή της παρούσας οδηγίας όσον αφορά τα θέματα που αναφέρονται κατωτέρω θεσπίζονται σύμφωνα με τη διαδικασία της κανονιστικής επιτροπής που ορίζεται στο άρθρο 24β, παράγραφος 2:

- παραρτήματα της παρούσας οδηγίας.

Άρθρο 24β

1. Η Επιτροπή επικουρείται από επιτροπή.

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της."

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία πριν από ...(7). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, ...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 25 Ε της 29.1.2002, σ. 536.

(2) ΕΕ C 94 της 18.4.2002, σ. 5.

(3) Γνώμη του Ευρωπαϊκού Κοινοβουλίου της 2ας Ιουλίου 2002 (δεν δημοσιεύθηκε ακόμα στην Επίσημη Εφημερίδα), κοινή θέση του Συμβουλίου της 17ης Μαρτίου 2003 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 222 της 24.8.1999, σ. 29.

(5) ΕΕ L 358 της 18.12.1986, σ. 1.

(6) ΕΕ L 184 της 17.7.1999, σ. 23.

(7) Ένα έτος μετά την ημερομηνία έναρξης ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Η Επιτροπή, υπέβαλε στις 28 Νοεμβρίου 2001 στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 86/609/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς.

2. Η Οικονομική και Κοινωνική Επιτροπή γνωμοδότησε στις 19 Μαρτίου 2002.

Το Ευρωπαϊκό Κοινοβούλιο γνωμοδότησε, σε πρώτη ανάγνωση, στις 19 Ιουνίου 2002.

3. Το Συμβούλιο, καθόρισε στις 17 Μαρτίου 2003 την κοινή θέση του, σύμφωνα με το άρθρο 251, παράγραφος 2 της συνθήκης.

II. ΣΤΟΧΟΣ

Η οδηγία 86/609/ΕΟΚ (για την προστασία των ζώων που χρησιμοποιούνται για πειραματικούς και άλλους επιστημονικούς σκοπούς) αποτελεί το μέσο εφαρμογής της σύμβασης ETS 123 του Συμβουλίου της Ευρώπης (για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς), της οποίας η Κοινότητα είναι συμβαλλόμενο μέρος. Το παράρτημα 2 της οδηγίας αναπαράγει το προσάρτημα Α της σύμβασης, το οποίο περιλαμβάνει κατευθυντήριες γραμμές σχετικές με τη στέγαση και τη φροντίδα των πειραματοζώων.

Το Συμβούλιο της Ευρώπης έχει ανοίξει προς υπογραφή και κύρωση ένα "τροποποιητικό πρωτόκολλο" της σύμβασης, το οποίο προβλέπει τροποποίηση των προσαρτημάτων με απλουστευμένη διαδικασία αντί με τη συνήθη διαδικασία, που έγκειται σε κύρωση από όλα τα συμβαλλόμενα μέρη. Αναμένεται τοιουτοτρόπως η ευχερής προσαρμογή της σύμβασης στα εκάστοτε νεότερα δεδομένα επιστημονικών γνώσεων και έρευνας για την ορθή μεταχείριση των πειραματοζώων, ταχύτερα και πολύ πιο ευέλικτα απ' ό,τι σήμερα. Η Επιτροπή έχει προτείνει την έκδοση απόφασης του Συμβουλίου προς σύναψη του τροποποιητικού πρωτοκόλλου εξ ονόματος της Ευρωπαϊκής Κοινότητας.

Προς ευθυγράμμιση της εκτελεστικής νομοθεσίας με το τροποποιητικό πρωτόκολλο, η Επιτροπή έχει προτείνει την έκδοση της παρούσας οδηγίας για τροποποίηση της οδηγίας 86/609/ΕΟΚ του Συμβουλίου. Σκοπός της τροποποίησης είναι η πρόβλεψη διαδικασίας κανονιστικής επιτροπής, αντί της διαδικασίας πλήρους συναπόφασης, με στόχο την εξασφάλιση ενός πιο ευέλικτου συστήματος εισαγωγής αλλαγών στα παραρτήματα της οδηγίας 86/609/ΕΟΚ.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε αυτούσια την πρόταση της Επιτροπής. Ως εκ τούτου, δεν υφίστανται τροπολογίες που να πρέπει να συνεκτιμηθούν.

2. Νέα στοιχεία εισαγόμενα από το Συμβούλιο

- Στο άρθρο 1, το Συμβούλιο έχει περιλάβει την τυποποιημένη διατύπωση της αναφοράς στη διαδικασία της επιτροπολογίας.

- Στο άρθρο 2, το Συμβούλιο έχει προσδιορίσει τα χρονικά περιθώρια συμμόρφωσης προς την οδηγία, με καθορισμό τους στο πρώτο έτος μετά τη δημοσίευση της οδηγίας στην Επίσημη Εφημερίδα της Ευρωπαϊκής Ένωσης.

- Οι αιτιολογικές σκέψεις 3 και 5 έχουν αναδιατυπωθεί ελαφρώς, χωρίς να μεταβληθεί η ουσία τους.

IV. ΣΥΜΠΕΡΑΣΜΑ

Το Συμβούλιο επικροτεί και υποστηρίζει την πρόταση της Επιτροπής, ως χρήσιμη και πρόσφορη.

Εν τούτοις, εν αντιθέσει προς το Ευρωπαϊκό Κοινοβούλιο, το Συμβούλιο αδυνατεί να αποδεχθεί την πρόταση της Επιτροπής αμετάβλητη: επιμένει στη χρήση της τυποποιημένης διατύπωσης της αναφοράς στη διαδικασία της επιτροπολογίας.